Kanada-moord: Psigiater moet beskuldigde ondersoek | Netwerk24
Kanada-moord: Psigiater moet beskuldigde ondersoek
Die tweede verskyning van 'n man wat na bewering 'n Suid-Afrikaanse dokter in Kanada vermoor het, het Woensdag in 'n chaos ontaard toe hy begin gil en die regter telkens onderbreek het.
Regter Bert Skinner het die saak uitgestel en gelas dat Deng Mabiour (54), 'n Soedannees, vir psiagiatriese waarneming gestuur word.
Hy het na bewering op 10 Augustus by 'n kliniek in Red Deer in Alberta ingestap en dr. Walter Reynolds wreedaardig aangeval. Hy staan tereg op aanklagte van aanranding met 'n wapen en die aanranding van 'n polisiebeampte.
Dr. Walter Reynolds Foto: Primary Care Network
Mabiour het met sy eerste hofverskyning 'n maand gelede verward voorgekom en aan die regter gesê dat hy siek is en nie kan onthou wat gebeur het nie.
Hy het Woensdag via kringtelevisie weer in die hof in 'n blou oorpak verskyn, berig CBC.
Gevra of hy die aanklagte teen hom gelees het, het hy geantwoord: "Ek weet nie."
Toe die aanklagte weer in die hof aan hom voorgelees is, het Mabiour geweier om dit te erken.
"Niemand het my gevra waarom ek my huisdokter vermoor het nie," het hy skielik uitgeroep.
"Jy wil nie hê ek moet sê waarom ek my huisdokter vermoor het nie. Ek het 'n rede waarom ek my huisdokter vermoor het."
Mabiour het Skinner herhaaldelik onderbreek en gesê korrupsie sal verhinder dat hy regverdig behandel word, berig Global News.
Hy het gesê hy wil nie 'n prokureur wil hê nie, want 'n Kanadese prokureur sal nie goed vir hom wees nie. Hy het vroeër om regshulp aansoek gedoen, maar het sy versoek teruggetrek.
Skinner het beveel dat Mabiour vir 'n psigiatriese ondersoek gestuur word om vas te stel of hy geskik is om met die hofverrigtinge voort te gaan.